Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 681/12/5511	Žilina, 3.12.2012
EEČ : 2-43-472-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX, XXXXX
Obsahom zmieru je:
a.	Peňažná suma určená na všeobecne prospešné účely: 20,00 € 
b.	Konkrétny adresát peňažnej sumy určenej na všeobecne prospešné účely: Zariadenie pre seniorov a domov sociálnych služieb Kysucké Nové Mesto 
c.	Suma odovzdaná štátu na peňažnú pomoc obetiam trestnej činnosti: 20,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Žilina - Západ pod spisovou značkou ORP-1629/ZZ-ZA-2012.
Dňa 04.08.2012 v čase o 17.20 hod. v Žiline na Nám. A. Hlinku č. 7B v OC Mirage na prízemí odcudzil mobilný telefón zn. Samsung Galaxy S6500, IMEI: 359827041366710, tak, že pri predajnom stánku, ktorý je zameraný na predaj a výkup mobilných telefónov a príslušenstva, využil nepozornosť predajcu XXXXX, ktorý sa zohol pod predajný pult po finančnú hotovosť a následne XXXXX odcudzil z pultu uvedený mobilný telefón a odišiel s ním na neznáme miesto, čím svojím konaním spôsobil spoločnosti XXXXX, škodu vo výške 90,-Eur. 

Odôvodnenie: 
            Poverený príslušník OO PZ Žilina - západ uznesením sp. zn. ČVS:ORP-1629/ZZ-ZA-2012 zo dňa 20.08.2012 podľa § 199 ods. 1 Tr. poriadku začal trestné stíhanie a súčasne vzniesol obvinenie podľa § 206 ods. 1 Tr. poriadku  XXXXX pre prečin krádeže podľa § 212 ods. 2 písm. c) Tr. zák. na vyššie uvedenom skutkovom základe. 

	Po skončení skráteného vyšetrovania mi poverený príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi za účelom vykonania mediácie.

	V konaní pred probačným a mediačným úradníkom Okresného súdu v Žiline sa obv. XXXXX ku spáchaniu činu, ktorý sa mu kladie za vinu, priznal a vyhlásil, že spáchal skutok, za ktorý je stíhaný. Obvinený sa za svoje konanie ospravedlnil poškodenej strane.  

Zástupca a konateľ poškodenej spoločnosti XXXXX XXXXX, XXXXX uviedol, že súhlasí so zmierom, pričom od obvineného nepožaduje v rámci mediácie náhradu škody, nakoľko odcudzená vec mu  bola vrátená. Poškodený súčasne vyhlásil, že týmto sú jeho nároky vo vzťahu k obvinenému v súvislosti s náhradou škody a inej ujmy spôsobenej trestným činom v celom rozsahu uspokojené a iné požiadavky na obvineného nemá. 

	Skutočnosť uzavretia zmieru medzi obvineným XXXXX a zástupcom poškodenej spoločnosti XXXXX je zrejmá z písomného zmieru uzatvoreného dňa 16.10.2012 v kancelárii probačnej a mediačnej úradníčky Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam a vo výpise z evidencie priestupkov nemá taktiež žiadny záznam.

	Obvinený XXXXX zložil dňa 19.11.2012 na účet Krajskej prokuratúry v Žiline XXXXX, vedenom v štátnej pokladnici sumu vo výške 40,-Eur. 

	V rámci zmieru uzatvoreného medzi obvineným a poškodeným zo dňa 16.10.2012 bol určený ako adresát peňažnej sumy určenej na všeobecne prospešné účely Zariadenie pre seniorov a domov sociálnych služieb Kysucké Nové Mesto. Výška peňažnej sumy určenej na verejnoprospešné účely bola stanovená u XXXXX na 40,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 20,-Eur, patrí Zariadeniu pre seniorov a domovu sociálnych služieb Kysucké Nové Mesto, Kysucké Nové Mesto, Ľudovíta Štúra č. 1210, IČO: 00 632 511, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Prima banke, a.s. č. 5600197110/5600.

	Za prečin krádeže podľa § 212 ods. 2 písm. c) Tr. zák. dovoľuje Trestný zákon uložiť trest odňatia slobody až na dva roky.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, škoda nebola zo strany poškodenej spoločnosti nároková, obvinený zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu  j e  prípustná sťažnosť do troch dní od jeho oznámenia prostredníctvom Okresnej prokuratúry v Žiline na Krajskú prokuratúru v Žiline. Sťažnosť  m á  odkladný účinok.          

JUDr. Ľuboš Kríž
prokurátor